
Carwsél teganau


Trosolwg
I ddechrau, defnyddir sesiwn amser cylch er mwyn i'r plant ystyried y cwestiwn 'Sut rydym ni’n gofalu am deganau gartref ac yn yr ystafell ddosbarth?'. Yn dilyn y sesiwn hon, mae'r plant yn dod â thegan o gartref i greu arddangosfa yn y dosbarth. Maen nhw’n trafod ac yn hel atgofion am hoff deganau cyn cymryd rhan mewn carwsél o weithgareddau i archwilio ac arbrofi â theganau. Mae'r plant yn ystyried y defnyddiau a ddefnyddir i wneud teganau, yn edrych ar rannau o 'degan sydd wedi torri' ac yn gweithio gyda'i gilydd i'w ailadeiladu. Mae'r plant yn cymryd rhan mewn tasg datblygiad creadigol i greu gludwaith neu lun ac yn olaf, maen nhw’n sefydlu eu siop deganau eu hunain gan ddefnyddio siop y dosbarth a chwarae rôl yn prynu ac yn gwerthu teganau. Drwy gydol y carwsél, dylid annog y plant i ddefnyddio ymadroddion syml lle y bo'n bosibl, e.e. ‘Ga i . . . ’ wrth ofyn am ddefnyddiau neu ‘Faint . . . ?’ wrth ddefnyddio'r siop.
Archwilir y dasg hon fel carwsél ac felly, efallai y byddwch chi am rannu'r dasg yn nifer o sesiynau.
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r plant er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o blant er mwyn strwythuro eu meddyliau.
Cysylltiadau â'r cwricwlwm
Y Cyfnod Sylfaen: Fframwaith ar gyfer Dysgu Plant 3 i 7 oed yng Nghymru
Datblygu'r Gymraeg
Sgiliau: Llafaredd
· Cyfleu’r hyn y maent yn ei feddwl. 
· Dangos eu bod yn deall cyfarwyddiadau syml. 
· Chwarae rôl, gan wneud defnydd ymwybodol o symudiadau, ystumiau a lleferydd a defnyddio iaith sy'n briodol i rôl neu sefyllfa.
Gwybodaeth a Dealltwriaeth o'r Byd
Sgiliau
· Meddwl am gwestiynau, gofyn y cwestiynau hynny a gwrando ar yr atebion. 
· Gwrando ar syniadau pobl eraill. 
· Meddwl am beth allai ddigwydd pe bai… 
· Gwneud arsylwadau a mesuriadau a chadw cofnodion. 
· Llunio cymariaethau ac adnabod tebygrwydd a gwahaniaethau. 
· Gweld cysylltiadau rhwng achos ac effaith. 
· Meddwl yn greadigol a dychmygus.
Datblygiad Creadigol
Sgiliau: Celf, crefft a dylunio
· Archwilio amrywiaeth o dechnegau a deunyddiau ac arbrofi â hwy. 
· Gwneud dewisiadau wrth ddewis deunyddiau ac adnoddau. 
· Cymysgu, siapio, trefnu a chyfuno deunyddiau er mwyn creu eu delweddau a’u gwrthrychau eu hunain sy’n cyfleu ac yn mynegi eu syniadau, eu teimladau a’u hatgofion mewn modd creadigol. 
· Datblygu a defnyddio eu dealltwriaeth o liwiau, llinellau, tôn, gwead, patrwm, siâp a ffurf.
Adnoddau a ddarperir gan yr athro/athrawes
· Safle 1: O ba ddefnydd y gwneir teganau? 
· Detholiad o hen deganau a rhai newydd. 
· Camera digidol neu luniau neu ffotograffau o bob un o'r teganau. 
· Labeli enwau defnyddiau, e.e. pren, plastig, metel, papur. 
· Pensiliau.
· Safle 2: Beth oeddwn i? 
· Tŷ pren tegan (wedi'i dynnu'n ddarnau).
· Safle 3: Sut rwy'n creu celf am deganau? 
· Hen gatalogau a chylchgronau. 
· Offer celf, e.e. siswrn, glud, paent, brwsys, ac ati.
· Safle 4: Faint bydd ein teganau'n ei gostio? 
· Detholiad o deganau. 
· Siop y dosbarth. 
· Til a darnau arian. 
· Labeli.

Beth i'w wneud
Cyn y tasgau
Ychydig ddyddiau cyn gofyn i'r plant gymryd rhan yn y carwsél o dasgau, defnyddiwch sesiwn amser cylch i ystyried y cwestiwn 'Sut rydym ni’n gofalu am deganau gartref ac yn yr ystafell ddosbarth?'. Yn dilyn y sesiwn hon, eglurwch wrth y plant y byddan nhw’n archwilio teganau yn y dosbarth yn fuan a gofynnwch iddyn nhw ddod â thegan o gartref i greu arddangosfa yn y dosbarth. 
Sefydlwch safleoedd y carwsél:
· Safle 1: O ba ddefnydd y gwneir teganau? 
· Safle 2: Beth oeddwn i? 
· Safle 3: Sut rwy'n creu celf am deganau? 
· Safle 4: Faint bydd ein teganau'n ei gostio?
Os yw'n bosibl, trefnwch i riant/gofalwr neu nain neu daid ddod i'r dosbarth tua'r amser y byddwch chi’n cynnal y carwsél o dasgau er mwyn siarad â'r plant am y teganau yr oedden nhw arfer chwarae â nhw pan oedden nhw’n blentyn.
Yn ystod y tasgau
Dylech chi atgoffa'r plant fod y dosbarth wedi ystyried y cwestiwn 'Sut rydym ni’n gofalu am degan gartref ac yn yr ystafell ddosbarth?' yn ystod sesiwn amser cylch ddiweddar ac yn dilyn y sesiwn honno fod y plant wedi dod â thegan o gartref i greu arddangosfa yn y dosbarth. Eglurwch wrth y plant y byddan nhw’n archwilio teganau drwy gymryd rhan mewn tasgau gwahanol.
Er mwyn gosod y sefyllfa ar gyfer y carwsél o dasgau, siaradwch â'r plant am y teganau y gwnaethoch chi chwarae â nhw pan oeddech chi’n ifanc, gan hel atgofion am eich hoff degan, ac ati. Eglurwch bob un o safleoedd y carwsél cyn rhannu'r plant yn grwpiau ar hap er mwyn cymryd rhan yn y tasgau.
Safle 1: O ba ddefnydd y gwneir teganau?
Gofynnwch i'r plant siarad â phartner i ystyried o ba ddefnyddiau y mae rhai teganau wedi'u gwneud yn eu barn nhw. Gwahoddwch nhw i rannu eu syniadau â'r grŵp. I ddechrau, gofynnwch i'r plant ddethol y teganau yn rhai hen a newydd, cyn eu hannog i ddethol y teganau gan ddefnyddio eu meini prawf eu hunain. Wrth ddethol, anogwch y plant i ddisgrifio'r defnyddiau y mae pob tegan wedi'i wneud ohonyn nhw ac i wrando a chydweithio er mwyn datblygu eu syniadau. Gwahoddwch y plant i labelu'r ffotograffau o'r teganau er mwyn nodi o ba ddefnyddiau y maen nhw wedi'u gwneud. Efallai y bydd rhai o'r plant yn gallu darllen labeli'r defnyddiau, efallai y bydd angen cymorth ar rai eraill. Dylid cytuno ar y labeli fel grŵp cyn eu gosod ar y ffotograffau perthnasol.
Anogwch y plant i ystyried pam bod pob tegan wedi'i wneud o'r defnydd hwnnw:
· Sut y byddwch chi’n grwpio'r teganau? Pam y byddwch chi’n gwneud hynny fel hyn? 
· Ym mha ffyrdd eraill y gallech chi fod wedi grwpio'r teganau? 
· O ba ddefnyddiau y mae pob tegan wedi'i wneud? Sut rydych chi’n gwybod hynny? 
· Sut deimlad sydd i bob defnydd? 
· Pam bod pob un o'r defnyddiau hyn wedi'i ddefnyddio ar gyfer y tegan hwn yn eich barn chi?
 
Safle 2: Beth oeddwn i?
Dangoswch rannau o 'degan sydd wedi torri' i'r plant, e.e. tŷ pren a dynnwyd yn ddarnau. Gwahoddwch nhw i arsylwi a thrin y rhannau gwahanol ac yna i ddisgrifio'r hyn y maen nhw’n ei weld, sut deimlad sydd i'r rhannau a sut maen nhw’n teimlo ynglŷn â gweld a chyffwrdd â thegan sydd wedi torri. Gofynnwch i'r plant weithio fel tîm i ystyried y dystiolaeth er mwyn canfod beth oedd y tegan sydd wedi torri ac yna ei ailadeiladu. 
Wrth i'r plant gymryd rhan yn y dasg gydweithredol hon, anogwch nhw i gyfrannu at drafodaethau ac i ymateb i'w cyfoedion, gan roi awgrymiadau iddyn nhw os oes angen:
·  Beth rydych chi’n ei weld pan edrychwch chi ar y rhannau hyn o'r tegan? 
· Sut mae hyn yn gwneud i chi deimlo? Pam? 
· Sut deimlad sydd i bob rhan? 
· O ba ddefnydd y gwnaed pob rhan yn eich barn chi? Pam eich bod chi’n credu hynny? 
· Beth oedd hwn yn eich barn chi pan oedd yn degan cyfan? Pam eich bod chi’n credu hynny? 
· Sut y byddwch chi’n ailadeiladu'r tegan? Pam y byddwch chi’n gwneud hynny fel hyn? 
· A fydd gan eich tîm/grŵp arweinydd? Pam?


Safle 3: Sut rwy'n creu celf am deganau?
Gallech chi roi dewis i'r plant pan fyddan nhw’n cymryd rhan yn y dasg datblygiad creadigol hon neu ddewis un o'r ddau opsiwn iddyn nhw gymryd rhan ynddo. Efallai y bydd y plant yn torri lluniau allan o deganau o gatalogau a chylchgronau ac yn defnyddio'r rhain i greu gludwaith neu efallai y bydden nhw’n cael eu hannog i baentio llun o hoff degan neu un o'r teganau mewn catalog neu gylchgrawn.
Trafodwch gyda'r plant sut y gallen nhw ddefnyddio eu gwaith i fynegi eu hatgofion neu deimladau ac anogwch nhw i feddwl am deitl ar gyfer eu gludwaith neu baentiad:
· Pa weithgaredd rydych chi wedi dewis ei wneud? Pam y gwnaethoch chi ddewis hwnnw? 
· Beth sydd angen i chi ei wneud i gwblhau'r dasg hon? Sut rydych chi’n gwybod hynny? 
· Sut y byddwch chi’n ei wneud? 
· Beth byddwch chi’n ei wneud gyntaf? Pam? 
· Beth sydd ei angen arnoch chi ar gyfer y dasg? 
· Pryd rydych chi wedi defnyddio'r pethau hyn o'r blaen?

Safle 4: Faint bydd ein teganau'n ei gostio?
Dywedwch wrth y plant y byddan nhw’n sefydlu eu siop deganau eu hunain gan ddefnyddio siop y dosbarth. Eglurwch wrthyn nhw mai'r cam cyntaf wrth sefydlu'r siop fydd casglu'r teganau y byddan nhw’n eu 'gwerthu'. Efallai y byddan nhw’n defnyddio teganau y daethpwyd â nhw i'r ysgol ar gyfer yr arddangosfa, teganau o'r ystafell ddosbarth neu gyfuniad o'r ddau. Gofynnwch i'r plant benderfynu faint y bydd pob tegan yn ei gostio i'w brynu yn y siop ac yna greu dau label ar gyfer pob tegan i ddweud beth ydyw a faint mae'n ei gostio, gan roi cymorth os oes angen. Fel man cychwyn ar gyfer y dasg prisio, gellir annog y plant i rannu'r teganau yn grwpiau i'w helpu i benderfynu pa rai yw'r teganau rhataf a drutaf, neu drefnu'r teganau i'w helpu i benderfynu. Anogwch y plant i brisio pob tegan yn wahanol gan sicrhau nad yw unrhyw degan yn costio mwy na £1. Pan fyddan nhw’n barod, gofynnwch i'r plant sefydlu'r siop a chwblhau ymarfer chwarae rôl, gan ddefnyddio cyfuniadau gwahanol o arian i dalu am deganau a gwirio'r newid gan y siopwr.
Dylech chi atgoffa'r plant bod disgwyl iddyn nhw ddefnyddio ymadroddion wrth chwarae rôl, e.e. ‘Ga i . . . ‘, ‘Cei . . . ’. 
Wrth i'r plant dalu am deganau gwahanol a chwarae rôl y siopwr, gofynnwch gwestiynau iddyn nhw sy'n eu hannog i egluro eu hymresymu rhifyddol:
· Faint mae hwnnw'n ei gostio? Sut rydych chi’n gwybod hynny? 
· Pa ddarnau arian sydd angen i chi eu rhoi i’r siopwr? Sut y gwnaethoch chi ddyfalu hynny? 
· Pa ddarnau arian eraill y gallech chi fod wedi eu defnyddio i dalu? 
· Faint o newid y byddwch chi’n ei gael, yn eich barn chi? Sut y gwnaethoch chi ddyfalu hynny? 
· Sut y gwnaethoch chi ddefnyddio llinell rhif i ddyfalu hynny? 
· Sut y byddwch chi’n cyfrifo faint o newid i'w roi i'r cwsmer? Pam y byddwch chi’n gwneud hynny fel hyn? 
· Pa ddarnau arian y byddwch chi’n eu defnyddio i roi'r newid cywir? Pam rydych chi wedi dewis y darnau arian hyn? 
· Pa ddarnau arian eraill y gallech chi fod wedi'u defnyddio?

Sesiwn lawn
Gallech adolygu'r carwsél o dasgau gyda'r plant a'u hannog i ystyried beth maen nhw wedi ei ddysgu. Gellid eu hannog i ddisgrifio rhai o'r ffyrdd y gwnaethan nhw weithio a rhai o'r cyfrifiadau y bu'n rhaid iddyn nhw eu gwneud ac egluro pam y gwnaethan nhw bethau mewn ffordd benodol.

image1.png




